A Bizottság 3491/80/EGK rendelete

(1980. december 30.)

a rizsre nyújtott export-visszatérítések pályázati rendszerének alkalmazására vonatkozó részletes szabályok megállapításáról szóló 584/75/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb Görögország csatlakozási okmányával [1] módosított, a rizs piacának közös szervezéséről szóló, 1976. június 21-i 1418/76/EGK tanácsi rendeletre [2],

tekintettel a rizsre nyújtott export-visszatérítésekre vonatkozó általános szabályok és az e visszatérítések összegének megállapítására vonatkozó kritériumok megállapításáról szóló, 1976. június 21-i 1431/76/EGK tanácsi rendeletre [3] és különösen annak 4. cikke (2) bekezdésére,

mivel a Bizottság 584/75/EGK rendelete [4] meghatározta a rizsre nyújtott export-visszatérítés pályázati rendszerének részletes alkalmazási szabályait;

mivel kívánatos, hogy ezt az eljárást rugalmasabbá tegyék, eltörölve azt az előírást, amely szerint a pályázati felhívási értesítőben közzé kell tenni azt az összmennyiséget, amelyre vonatkozóan a maximális visszatérítést meghatározzák;

mivel egy olyan rendszerben, amelyben hetente tesznek közzé pályázati felhívásokat, az összes visszatérítésre benyújtott pályázat összege magasabb lehet, mint ami az 1431/76/EGK rendelet 2. és 3. cikkében előírt feltételek alapján elfogadható; mivel egy ilyen pályázati felhívásban kívánatos, hogy bizonyos esetekben meg lehessen jelölni azt a visszatérítési szintet, amely elfogadható lett volna; mivel a gyakorlatban a pályázati felhívások meghatározott célállomásokra irányuló exportra szólnak; mivel az e célt szolgáló részletes adatokat az engedélyeken fel kell tüntetni; mivel az exportengedélyek kiadásával és a pályázati rendszer keretében a letét felszabadításával kapcsolatos egyes rendelkezéseket közérthetőbbé kell tenni; mivel ugyancsak célszerűnek tűnik mindezen rendelkezések beépítése az 584/75/EGK rendeletbe ahelyett, hogy azok az egyes pályázati felhívások közzétételét szolgáló rendeletekbe legyenek beillesztve;

mivel az e rendeletben előírt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

Az 584/75/EGK rendelet a következőképpen módosul:

1. Az 1. cikk (1) bekezdésének első albekezdése helyébe a következő rendelkezés lép:

"(1) Az 1431/76/EGK rendelet 4. cikkének (1) bekezdése szerinti pályázati felhívás kiírására vonatkozó döntést az 1418/76/EGK rendelet 27. cikkében meghatározott eljárásnak megfelelően kell elfogadni."

2. Az 1. cikk (2) bekezdése helyébe a következő rendelkezés lép:

"(2) A pályázati felhívás kiírásával egy időben a Bizottság által összeállított pályázati felhívási értesítés készül. Ebben az értesítésben többek között szerepelnek a pályázatok benyújtásának dátumai és a tagállamok illetékes hivatalainak adatai, ahová a pályázatokat küldeni kell. Megjelölheti azt az összmennyiséget is, amelyre az 5. cikk (1) bekezdése szerint maximális export-visszatérítés határozható meg. Az említett értesítés kiadása és a pályázatok benyújtására előírt első nap között legalább 15 napos időszakot kell biztosítani. Az értesítésnek tartalmaznia kell a pályázatok benyújtásának záró napját is."

3. A szöveg a következő cikkel egészül ki:

"1a. cikk

A pályázati felhívás bizonyos országokba vagy zónákba irányuló exportra korlátozható. Ebben az esetben az engedélykérelem és maga az engedély 13. rovatának tartalmaznia kell azoknak a célországoknak vagy célzónáknak a megjelölését, amelyeket a pályázati felhívást kiíró rendelet említ. Az engedély értelmében kötelező az export teljesítése a megadott célállomásra."

4. Az 5. cikk (1) bekezdése helyébe a következő rendelkezés lép:

"(1) A benyújtott pályázatok alapján a Bizottság, amely az 1418/76/EGK rendelet 27. cikkében előírtak szerint jár el, dönthet úgy, hogy maximális export-visszatérítést határoz meg, különös tekintettel az 1431/76/EGK rendelet 2. és 3. cikkében megállapított kritériumokra, és/vagy dönthet akár úgy is, hogy nem ítél meg visszatérítést."

5. A 7. cikk helyébe a következő rendelkezések lépnek:

"7. cikk

(1) A pályázati letétet fel kell szabadítani:

a) ha a pályázatot nem fogadták el;

b) - ha a pályázó igazolja, hogy az exportálás a 8. cikk (1) bekezdésének megfelelően kiadott engedély felhasználásával megtörtént, és

- ha olyan feltételek állnak fenn, amelyek azonosak a pályázati felhívást követően kiadott exportengedély letétjének felszabadításakor alkalmazandó feltételekkel;

c) ha vis maior miatt az exportálás nem volt lehetséges.

(2) A pályázati letét tekintetében a 193/75/EGK rendelet 18. cikke (4) bekezdésének rendelkezéseit kell alkalmazni."

6. A 8. cikk helyébe a következő szöveg lép:

"8. cikk

(1) Ha a pályázó a 2. cikk (3) bekezdésének b) pontjában említett exportengedély-kérelmet az előírt határidőn belül adja be, az exportengedélyt arra a mennyiségre állítják ki, amelyre vonatkozóan a pályázatát elfogadták. Az előírt határidőket vis maior esetében meg lehet hosszabbítani.

(2) Ha a 2. cikk (3) bekezdésének b) pontjában említett vállalást nem tartják be, a pályázati letét, a vis maior eseteket kivéve, elvész."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1980. december 30-án.

a Bizottság részéről

Finn Gundelach

alelnök

[1] HL L 291., 1979.11.19., 17. o.

[2] HL L 166., 1976.6.25., 1. o.

[3] HL L 166., 1976.6.25., 36. o.

[4] HL L 61., 1975.3.7., 25. o.

--------------------------------------------------